Nog geen ampsdraers in KZN-munisipaliteit toe EFF hofbevel bring | Maroela Media
Nog geen ampsdraers in KZN-munisipaliteit toe EFF hofbevel bring
Die verkiesing van ampsdraers by die Nquthu- plaaslike munisipaliteit in KwaZulu-Natal moes weer uitgestel word nadat die Ekonomiese Vryheidsvegters (EFF) aansoek gedoen het om 'n hofbevel.
Die EFF het sy proporsionele raadslid geskors en wou dié raadslid vervang. Die persoon het egter 'n hofbevel bekom teen sy skorsing. Die leierskap van die EFF het gevolglik die hof genader om die geskorste lid te verhoed om sy setel in die raad op te neem.
Volgens 'n verklaring van die provinsiale departement van samewerkende regering en tradisionele sake het die EFF se hofbevel verhoed dat die vergadering kon voortgaan. "Volgens die voorlopige inligting wat ons ontvang het, is die vergadering, wat om 10:00 begin het, verdaag weens 'n partykwessie binne die EFF," het Nomusa Dube-Ncube, provinsiale LUR van die departement, gesê.
"Die raadslid, mnr. Ntshangase, wat deur sy party verwyder is, het aanvanklik 'n hofbevel gebring om hom te bevestig as die regmatige raadslid. Die EFF het egter 'n hofbevel bekom om alle munisipale vergaderings op te skort hangende 'n uitspraak oor die dispuut in die EFF," het hy gesê.
Die EFF was nie dadelik vir kommentaar beskikbaar nie.
Die EFF, die Demokratiese Alliansie en die Inkatha Vryheidsparty (IVP) het 'n enkel setel meerderheid oor die alliansie van die ANC en die National Freedom Party.